**KISKŐRÖS VÁROS SZLOVÁK NEMZETISÉGI**

**ÖNKORMÁNYZATA**

***Slovenská národnostná samospráva mesta Malý Kereš***

**Szám: 14-6/2018.**

**JEGYZŐKÖNYV**

**Készült:** Kiskőrös Város Szlovák Nemzetiségi Önkormányzata 2018. november 28-án (szerda) 13,00 órai kezdettel megtartott üléséről

**Az ülés helye:** Kiskőrösi Polgármesteri Hivatal Díszterme

 (6200 Kiskőrös, Petőfi Sándor tér 1.)

**Jelen vannak:** Gmoser Györgyné elnök

Dulai Györgyné képviselő

Györk Ernőné képviselő

dr. Turán Csaba jegyző

Lucza Alexandra jegyzőkönyvvezető

**Távol maradt:** Csővári János képviselő

**Meghívottként részt vett:** Kothencz Zoltán a Kiskőrösi Rendőrkapitányság Közlekedésrendészeti osztály vezetője

*(A közmeghallgatáson 17 érdeklődő állampolgár vett részt.)*

**Gmoser Györgyné a testület elnöke** köszöntötte a közmeghallgatáson megjelenteket, megállapította a határozat-képességet és megnyitotta az ülést. Javasolta, hogy a jegyzőkönyv-hitelesítő Györk Ernőné képviselő legyen.

**Gmoser Györgyné elnök** bevezetőjében ismertette a 2018. évben megrendezett szlovák hagyományokra épülő rendezvényeket, melyek az idei évben a város 300 éves évfordulója alkalmából a szokásosnál is színvonalasabban kerültek megrendezésre. A város egyik legszínvonalasabb három napos nagyrendezvénye a „Kiskőrösi Szüret és Szlovák Nemzetiségi Napok”, mely programsorozatnak az idei évben is aktív résztvevője és szervezője volt Kiskőrös Város Szlovák Nemzetiségi Önkormányzata, nagy létszámban a Szlovák aktívák, és a Kiskőrösi Népdalkör és Citerazenekar erősítve ezzel a helyi identitástudatot.

A városban kiemelkedő rendezvénysorozat a „Városalapítók Napja Országos Rétes- és Gasztronómiai Fesztivál”, mely megszervezésében is közreműködtek, mellyel bizonyították a szlovák kultúra és gasztronómia fontosságát. Minden évben nagy számban a környező településekről és szlovák településekről is érkeznek rétes sütő csapatok, akiket vendégül látnak.

Az idei Rétesfesziválon Kiskőrös városa fennállásának 300. évfordulója alkalmából Széry-Varga Géza szobrászművész készített domborművet az evangélikus templom külső részére, melynek költségeire Balog Zoltán Miniszter Úr saját keretéből 7.000.000 Ft vissza nem térítendő támogatást biztosított.

A korábbi évekhez hasonlóan, az idei évben is megrendezésre került a mindig nagy sikert arató Nagymama bál és a Zsuzsanna bál, melyek fő célja a hagyományőrzés, valamint a város országos ismertségének növelése, ezenkívül részt vettek a városban rendezett IV. Kemencés és Gasztronómiai Fesztiválon is.

Az idei évben a Szlovák aktívák a szlovák hagyományok megőrzése, az egész éves munka köszönetének jeléül az Evangélikus Templom külső részére készített dombormű kicsinyített plakettjét ajándékozták Kispálné dr. Lucza Ilona a Petőfi Szülőház és Emlékmúzeum igazgatója, Turán István helyi történész, Supka Éva a Kiskőrös Városért Alapítvány elnöke, Pohankovics András alpolgármester és Domonyi László polgármester részére.

Tájékoztatásul elmondta, hogy a jövő év elején fényképekkel és énekekkel teli képeskönyv kiadását tervezi a szlovákság életéről, hagyományaikról, ezenkívül az elmúlt húsz év történéseiről kisfilmet készíttet.

A Szlovákok Szervezete egész évben sok feladat megvalósítását tűzi ki célul, melyeket Kiskőrös Város Szlovák Nemzetiségi Önkormányzatával közösen valósítanak meg, fő céljuk a Szlovák hagyományok megőrzése és megismertetése országos szinten, valamint a Szlovákság fennmaradása.

**Dr. Turán Csaba jegyző** Kiskőrös Város Önkormányzata nevében megköszönte Gmoser Györgyné elnöknek és a Szlovák Nemzetiségi Önkormányzat tagjainak, valamint a kiskőrösi Szlovákoknak a sok éven át tartó tevékeny munkát és a további folytatásra buzdította őket.

**Györk Ernőné képviselő** beszámolt arról, hogy 2018. november 23-25. napján a nemzetiségi közösséget megillető jogosultságok érvényesítése, nyelvápolás és az identitástudat megerősítése céljából Jelsaván a Szlovák Unió közgyűlésén vettek részt.

**Gombár József szlovák aktíva** elmondta, hogy örömére szolgál az új főtér, minden szépen rendezett, büszke arra, hogy magas rangú emberek látogatnak el a városba és viszik a kiskőrösi szlovákok és a város jó hírét.

**Kothencz Zoltán a Kiskőrösi Rendőrkapitányság Közlekedésrendészeti osztály vezetője** felhívta a figyelmet a kerékpáros közlekedésre, mert megnövekedett a balesetek száma. Kérte a szabályok betartását, mert azzal megelőzhetőek a szabálytalanságok és a balesetek.

**Györk Ernőné képviselő** megköszönte a Rendőrségnek az alázatos munkáját, véleménye szerint valóban bízhatnak és számíthatnak a Rendőrségre.

Egy szlovák aktíva felhívta a figyelmet a Batthyány utca sarkán lévő jelzőtáblára, mely nagyon magasan helyezkedik el és a fa takarásában van.

**Gmoser Györgyné elnök** elmondta, hogy a Komáromi utca sarkán is takarásban van a közlekedési tábla.

**Dr. Turán Csaba jegyző** az elhangzottakra reagálva elmondta, hogy a jelzett problémák az Önkormányzat hatáskörébe tartoznak, jelezni fogja az illetékes kollegának.

Afelől érdeklődött, hogy van e szankciója annak, ha a kerékpáros az úton kerékpározik annak ellenére, hogy van kerékpárút.

**Kothencz Zoltán a Kiskőrösi Rendőrkapitányság Közlekedésrendészeti osztály vezetője** válaszában elmondta, hogy a kerékpárutat kötelező használni, a közlekedési szabályok kiesebb fokú megsértése, ha nem használják és 5000-50.000,- Ft lehet a büntetés.

**Gombár Józsefné szlovák aktíva** afelől érdeklődött, hogy a kijelölt gyalogátkelőhelyen át lehet e haladni kerékpárral vagy le kell szállni és át kell tolni a kerékpárt.

**Kothencz Zoltán a Kiskőrösi Rendőrkapitányság Közlekedésrendészeti osztály** vezetője az elhangzottakra reagálva elmondta, hogy a gyalogátkelőhelyen le kell szállni és át kell tolni a kerékpárt.

**Gmoser Györgyné elnök** őszinte köszönetét és tiszteletét fejezte ki a közmeghallgatáson megjelenteknek, valamint azoknak, akikre mindig számíthat, ha segítségre van szükség.

További kérdés, hozzászólás nem hangzott el, így Gmoser Györgyné elnök a közmeghallgatást 14.15 órakor bezárta.

Kmf.

Gmoser Györgyné Györk Ernőné

 a testület elnöke jegyzőkönyv-hitelesítő

Lucza Alexandra

 jegyzőkönyvvezető